सडक छेउका संरचना १० दिनभित्र हटाउन सियारी गाउँपालिकाको निर्देशन
सडक अतिक्रमण गरेर बनाएका संरचना हटाउन स्थानीय सरकारले धमाधम अभियान थालेका छन् । बुटवल, तिलोत्तमा र सियारीले सूचना नै जारी गरेर संरचना हटाउन आग्रह गरेको  हो ।
कपिल ज्ञवालीसिद्धार्थनगर, भदौ ३१ गते । सडक अतिक्रमण गरेर बनाएका संरचना हटाउन स्थानीय सरकारले धमाधम अभियान थालेका छन् । बुटवल, तिलोत्तमा र सियारीले सूचना नै जारी गरेर संरचना हटाउन आग्रह गरेको  हो ।सियारी गाउँपालिकाले सडक अतिक्रमण गरी बनाएका संरचना, सडक पेटीमा थुपारिएका निर्माण सामग्री हटाउन १० दिनको समयसीमा तोकेको छ । १० दिनको अल्टिमेटम दिएर गाउँपालिकाले अव्यवस्थित संरचना हटाउन आग्रह गरेको हो ।गाउँपालिकाका निमिक्त प्रमुख प्रशासकीय अधिकृत सुधीर पौडेलले एक विज्ञप्ति जारी गर्नुहुँदै सडकमा थुपारिएको निर्माण सामग्री तथा सडकमा गाईवस्तु बाँध्ने गर्दा पालिकाको सुन्दरता बिग्रिएको भन्दै हटाउन निर्देशन दिनुभएको छ । खास गरी बेथरी बेलवास सडक खण्डमा अनाधिकृत रुपमा निर्माण सामग्री थुपार्ने, ट्रक, ट्याक्टर पार्किङ गर्ने, पशु चौपायाहरु बाँध्ने, सडकको क्षेत्राधिकार मिची ठेला तथा टङ्की राख्ने कार्यले सफा, सुन्दर र व्यवस्थित गाउँपालिका बनाउने अभियानलाई अवरोध गरेको भन्दै यसलाई हटाउन पालिकाले अनुरोध गरेको हो । असोज ८ गतेभित्र सडक किनाराको अवरोध नहटाए कानुन बमोजिम अगाडि बढ्ने गाउँपालिकाले चेतावनीसमेत दिएको छ ।